Ερώτηση προς τους Υπουργούς Υγείας και Εσωτερικών κατέθεσε ο Βουλευτής Χανίων, Τομεάρχης Διαφάνειας και υποψήφιος πρόεδρος του ΣΥΡΙΖΑ-ΠΣ σχετικά με την πρόσφατη απομάκρυνση του ιατρού από το ακριτικό νησί της Γαύδου. Την ερώτηση συνυπέγραψαν άλλοι 19 Βουλευτές του ΣΥΡΙΖΑ-Π.Σ.

Όπως είναι γνωστό, τον περασμένο Αύγουστο, περί τα 1000 άτομα προσβλήθηκαν από γαστρεντερίτιδα στο νησί της Γαύδου. Ο γιατρός κύριος Βασίλειος Αμβροσιάδης, που ήδη έχει προσφέρει επί τρία χρόνια τις υπηρεσίες του στο νησί συμβάλλοντας καθοριστικά στην αναβάθμιση του Περιφερειακού ιατρείου, ως όφειλε, ανέδειξε το θέμα, φρόντισε για την αντιμετώπιση των κρουσμάτων και ζήτησε την συνδρομή του Δήμου για την υγειονομική θωράκιση του νησιού.

Η Δήμαρχος Γαύδου, κ. Λίλιαν Στεφανάκη, στην προσπάθεια της να συγκαλύψει δικά της λάθη και παραλείψεις, καθώς δεν προέβη έγκαιρα στις απαιτούμενες ενέργειες και στη λήψη προληπτικών μέτρων για την διασφάλιση της καταλληλόλητας των υδάτινων πόρων, άρχισε έναν ανηλεή πόλεμο ενάντια στο γιατρό και σε όσους αναδείκνυαν το θέμα, κατηγορώντας τους για δυσφήμηση του νησιού που εν μέσω τουριστικής περιόδου θα λειτουργούσε αποτρεπτικά για τους επισκέπτες.

Η Διεύθυνση Υγείας Χανίων προέβη σε δειγματοληψία νερού από εφτά διαφορετικά σημεία του νησιού (γεωτρήσεις και πηγάδια) και όπως έδειξαν οι αναλύσεις:

Στα τρία δεν πληρούνται οι ελάχιστες απαιτούμενες υποχρεωτικές βιολογικές παραμετρικές τιμές.

Στα πέντε δεν πληρούνται οι ελάχιστες απαιτούμενες ενδεικτικές βιολογικές παραμετρικές τιμές.

Σε τέσσερα βρέθηκαν κολοβακτηρίδια και σε τρία εντερόκοκκος.

Κατά συνέπεια το νερό είναι επικίνδυνο τόσο για πόση, όσο και για όποια άλλη χρήση. Άλλωστε, μέχρι και σήμερα υπάρχουν κρούσματα γαστρεντερίτιδας, αλλά προφανώς λόγω και της μείωσης της τουριστικής ροής, είναι περιορισμένα.

Αντί η Δήμαρχος να ασχοληθεί με την επίλυση του προβλήματος τροφοδοσίας του νησιού με καθαρό νερό, αφιέρωσε όλη της την ενέργεια για την απομάκρυνση του ιατρού. Στις 22/8/2024 και ενώ τα κρούσματα γαστρεντερίτιδας ήταν σε πλήρη εξέλιξη, με επιστολή της στον Διοικητή της 7Ης Υ.Π.Ε., η Δήμαρχος ζητά να απομακρυνθεί ο γιατρός από το νησί, γιατί δυσφημεί την Δημοτική Αρχή. Στις 3 Σεπτεμβρίου επανήλθε με παρόμοια επιστολή, αυτή τη φορά προς τον Υπουργό Υγείας, ο οποίος και ικανοποίησε το αίτημα της.

Με βάση όλα τα παραπάρω, ο Π. Πολάκης ρωτά τους κ. Υπουργούς γιατί η απομάκρυνση του ιατρού είναι προς όφελος των κατοίκων του νησιού και με ποια διαδικασία πραγματοποιήθηκε; Επιπλέον, ποια μέτρα θα ληφθούν προκειμένου να εξασφαλιστεί η τροφοδοσία της Γαύδου με καθαρό νερό και αν ο Υπουργός Υγείας έχει το πολιτικό θάρρος να επαναφέρει τον ιατρό στη θέση του αναγνωρίζοντας το λάθος του.

Ακολουθεί το πλήρες κείμενο της Ερώτησης:

Αθήνα 29 Οκτωβρίου 2024

ΕΡΩΤΗΣΗ

Προς τους κ.κ. Υπουργούς Υγείας & Εσωτερικών

Θέμα: Εκδικητική, επικίνδυνη για τη Δημόσια Υγεία και πέρα από κάθε λογική η απομάκρυνση του γιατρού από τη Γαύδο.

Στο τέλος του περασμένου Αυγούστου, περί τα 1000 άτομα προσβλήθηκαν από γαστρεντερίτιδα στο νησί της Γαύδου. Ο γιατρός κύριος Βασίλειος Αμβροσιάδης, που ήδη έχει προσφέρει επί τρία χρόνια τις υπηρεσίες του στο νησί, συμβάλλοντας καθοριστικά στην αναβάθμιση του Περιφερειακού ιατρείου και στις παρεχόμενες υπηρεσίες υγείας καθώς ο ίδιος είναι Επιμελητής Β΄ με ειδικότητα Γενικής Ιατρικής, ως όφειλε, ανέδειξε το θέμα, φρόντισε για την αντιμετώπιση των κρουσμάτων και ζήτησε την συνδρομή του Δήμου για την υγειονομική θωράκιση του νησιού.

Η Δήμαρχος Γαύδου, κ. Λίλιαν Στεφανάκη, στην προσπάθεια της να συγκαλύψει δικά της λάθη και παραλείψεις, καθώς δεν προέβη έγκαιρα στις απαιτούμενες ενέργειες και στη λήψη προληπτικών μέτρων για την διασφάλιση της καταλληλόλητάς των υδάτινων πόρων-που όπως αποδείχτηκε ήταν η βασική αιτία πρόκλησης των κρουσμάτων-άρχισε έναν ανηλεή πόλεμο ενάντια στο γιατρό και σε όσους αναδείκνυαν το θέμα, κατηγορώντας τους για δυσφήμηση του Νησιού που εν μέσω τουριστικής περιόδου θα λειτουργούσε αποτρεπτικά για τους επισκέπτες.

Η Δήμαρχος γνώριζε τα προβλήματα ποιότητας του νερού, άλλωστε οι κάτοικοι πίνουν μόνο εμφιαλωμένο, γνώριζε την στασιμότητα του νερού που χρησιμοποιείται από κατοίκους και επισκέπτες για την ατομική τους Υγιεινή και την παρασκευή γευμάτων, γνώριζε πως σε πανηγύρι που συγκεντρώνει πλήθος κόσμου τον Αύγουστο ο κίνδυνος ήταν μεγάλος, αλλά δεν φρόντισε έγκαιρα να πάρει όλα τα απαιτούμενα προληπτικά μέτρα για τον έλεγχο των υδάτινων πόρων του νησιού.

Αντί να επικεντρωθεί στην αντιμετώπιση του προβλήματος, έστρεψε το ενδιαφέρον της στην συγκάλυψη του και στην εμμονική προσπάθεια να απομακρυνθεί ο μοναδικός λειτουργός Υγείας από την ακριτική Γαύδο.

Μετά από έγγραφο του Ε.Ο.Δ.Υ., η Διεύθυνση Υγείας Χανίων προέβη σε δειγματοληψία νερού από γεωτρήσεις και πηγάδια του νησιού από όπου παίρνουν νερό οι κάτοικοι, οι επαγγελματίες και οι επισκέπτες της περιοχής για την ατομική τους Υγιεινή, και την παρασκευή γευμάτων.

Οι αναλύσεις έδειξαν ότι από τα εφτά σημεία στα οποία έγινε δειγματοληψία:

Στα τρία δεν πληρούνται οι ελάχιστες απαιτούμενες υποχρεωτικές βιολογικές παραμετρικές τιμές.

Στα πέντε δεν πληρούνται οι ελάχιστες απαιτούμενες ενδεικτικές βιολογικές παραμετρικές τιμές.

Στα τέσσερα βρέθηκαν κολοβακτηρίδια και σε τρία εντερόκοκκος.

Κατά συνέπεια το νερό είναι επικίνδυνο τόσο για πόση, όσο και για όποια άλλη χρήση. Άλλωστε, μέχρι και σήμερα υπάρχουν κρούσματα γαστρεντερίτιδάς, αλλά προφανώς λόγω και της μείωσης της τουριστικής ροής, είναι μεμονωμένα.

Στις 22/8/2024 και ενώ τα κρούσματα γαστρεντερίτιδας ήταν σε εξέλιξη, με επιστολή της στον Διοικητή της 7Ης Υ.Π.Ε., η Δήμαρχος ζητά να απομακρυνθεί ο γιατρός από το νησί, γιατί δυσφημεί την Δημοτική Αρχή.

Προφανώς, δεν πήρε άμεση απάντηση και στις 3 Σεπτεμβρίου επανήλθε με παρόμοια επιστολή, αυτή τη φορά προς τον Υπουργό Υγείας, με την οποία του ζητά να επιληφθεί ό ίδιος για την απομάκρυνση του γιατρού από τη Γαύδο καθώς οι οχλήσεις της στην 7η ΥΠΕ δεν έφεραν αποτέλεσμα.

Ανταποκρινόμενος άμεσα ο Υπουργός, χωρίς τον σχηματισμό αναφοράς, χωρίς την διεξαγωγή ΕΔΕ ή έστω μιας απλής κλήσης του ιατρού για να δώσει τις δικές του εξηγήσεις, ικανοποιεί το απαράδεκτο αίτημα της Δημάρχου η οποία τον επισκέφτηκε και στο γραφείο του, όπου αποθανάτισαν φωτογραφικά την συνάντηση που έγινε, χωρίς προηγούμενη ενημέρωση της Δημοτικής Αρχής για το περιεχόμενο της. Η μετακίνηση του Γιατρού, ουσιαστικά η εκδίωξη του λίγες μέρες μετά, κάνει κάτι παραπάνω από προφανή τον λόγο αυτής της συνάντησης.

Η υποστήριξη από τον Υπουργό Υγείας στην εκδικητική συμπεριφορά της κομματικής φίλης, Δημάρχου της Γαύδου, είναι προφανώς πιο πάνω από την απομάκρυνση του μοναδικού γιατρού της περιοχής, ακόμα και αν όπως πολύ καλά γνωρίζει, η ακριτικότητα του νησιού σε συνδυασμό με την περιορισμένη διαθεσιμότητα γιατρών και μάλιστα ειδικευμένων όπως ο κύριος Αμβροσιάδης, κάνει αδύνατη την κάλυψη της θέσης με άλλον ανάλογων προσόντων γιατρό.

Επειδή, το ακριτικό νησί της Γαύδου, το νοτιότερο άκρο της Ευρώπης, χωρίς την τροφοδότηση του με νερό που θα πληροί τα απαιτούμενα υγειονομικά κριτήρια είναι καταδικασμένο να ερημώσει.

Επειδή, η απομάκρυνση του ιατρού από την Γαύδο για λόγους που δεν έχουν να κάνουν με το επιστημονικό του έργο, ξεπερνά κάθε όριο.

Ερωτώνται οι κκ Υπουργοί:

1. Με ποιο σκεπτικό και με ποια διαδικασία προχωρήσατε στην απομάκρυνση του ιατρού από το νησί της Γαύδου;

2. Με ποιόν τρόπο η απομάκρυνση αυτή, είναι προς όφελος των κατοίκων του νησιού;

3. Έχετε το πολιτικό θάρρος να αποκαταστήσετε την αδικία εις βάρος του ιατρού κ. Αμβροσιάδη και να τον επαναφέρετε στη θέση του;

4. Ποια μέτρα θα λάβετε προκειμένου να εξασφαλίσετε την τροφοδοσία της Γαύδου με νερό το οποίο θα πληροί τις ελάχιστες απαιτούμενες υγειονομικές συνθήκες;